RTFM

RTFM er en forkortelse for Read The Fucking Manual, (læs den forpulede brugervejledning), og det er en måde at svare på et spørgsmål fra folk, der spørger om noget før de overhovedet har undersøgt sagen selv. Det kan lyde meget grimt, men er som regel ikke ondt ment, men blot en opfordring til at folk skal lede efter svaret før de spørger.

Der findes utroligt meget viden rundt omkring på nettet, især engelsksproglig, så prøv at google efter et svar før du spørger. Der er også en del at hente på dansk her i geowikien, og rigtig mange nybegynderspørgsmål er allerede besvaret i forumet, hvis man tager sig tid til lige at søge.

Det kan desuden hjælpe gevaldigt på folks lyst til at hjælpe, hvis man ud over at skrive hvad man gerne vil have svar på, også skriver hvad man har prøvet at gøre for at finde et svar. F.eks. at man fandt en artikel men ikke forstår den så godt fordi den er på engelsk, eller at man fandt noget i manualen men gerne vil have det uddybet.